અર્બન સેતુના વિશ્રામ વાઘેલાએ શાબ્દિક આવકાર આપી કાર્યશાળાનો હેતુ સ્પષ્ટ કર્યો હતો. ઉપસ્થિતોના પુષ્પગુચ્છથી સ્વાગત બાદ કાર્યશાળાના અધ્યક્ષા નગરપાલિકા પ્રમુખ લતાબેન સોલંકીએ આ કાર્યશાળા શહેરના અનેક નાગરિકો માટે ખૂબ જ ઉપયોગી સાબિત થશે તેવું જણાવતાં આયોજન બદલ અભિનંદન પાઠવ્યા હતા. બાંધકામ શ્રમિક વિભાગના હિમેશભાઇએ બાંધકામ સાથે જોડાયેલા કડીયા, કલર કામદારો, સેન્ટ્રિંગ કામદારો સહિત વિવિધ કાર્યોમાં જોડાયેલા આ યોજનામાં લાભાર્થી બની શકે તેમ જણાવ્યું હતું. વધુમાં તેમણે અકસ્માત, મૃત્યુ સહાય, તાલીમો તેમજ કુલ્લ ૨૬ પ્રકારની યોજનાઓ, તેના લાભો, લાભ લેવા માટે જરુરી આધારો વિશે વિસ્તૃત સમજ આપી. સમાજ કલ્યાણ વિભાગના નિલેશભાઇ તથા શિલ્પાબેને અનિસુચિત જાતિ માટેની આંબેડકર આવાસ યોજનાની માહિતી આપી હતી જેમાં ૧ લાખ ૨૦ હજાર સુધીની સહાય મળે છે તેમજ તેમણે મરણોત્તર સહાયની યોજના પણ સમજાવી હતી.